Մահո

Մահո լողափ (), լողափ Սեն Մարտեն կղզու հարավարևմտյան մասում՝ Սինտ Մաարտեն ինքնավար պետական կազմավորման տարածքում (Նիդերլանդների կազմում)։ Այն հայտնի է դարձել նրանով, որ Արքայադուստր Յուլիանայի օդանավակայանի թռիչքուղին կիպ է նրան, այնպես որ վայրէջք և թռիչք կատարող ինքնաթիռներն անցնում են հանգստացողների գլխավերևով՝ 10-20 մետր բարձրության վրա։ Այս առումով լողափը հատկապես մեծ ժողովրդականություն է վայելում սփոթերների (ինքնաթիռների թռիչքներին հետևող, դրանք հաշվառող և նկարահանող անձինք) շրջանում։ Լողափն ու թռիչքուղին միմյանցից բաժանված են երկու պարիսպներով և երկու գոտի ունեցող նեղ ավտոճանապարհով։

Նկարագրություն 
Լողափի երկարությունը մոտ 300 մետր է, լայնությունը՝ 10-20 մետր։ Լողափին կան մի քանի սրճարաններ և խորտկարաններ, որոնցից ամենահայտնին Sunset Bar and Grill-ն է։ Այնտեղ կա բարձրախոս, որը հանգստացողներին նախազգուշացնում է հաջորդ ինքնաթիռի ժամանման մասին և հաղորդում է օդանավակայանի կարգավարների և մոտեցող ինքնաթիռի օդաչուների ռադիոզրույցները։ Լողափի երկայնքով տեղադրված են տախտակներ, որոնց վրա կավիճով գրված է թռիչքների և վայրէջքների ժամանակացույցը։

Լողափն ամբողջովին զուրկ է բուսականությունից, քանի որ այն պարբերաբար ենթարկվում է օդանավերի ուժեղ օդային հոսքերին։ Դրանք հաճախ ուժեղ և անսպասելի ալիքներ են առաջացնում ափին, որը գրավում է վինդսերֆինգի և սքիմբորդինգի սիրահարներին։ Լողափի կենտրոնական մասում հանգստացողներին սպառնում են վնասվածքներ կամ նույնիսկ մահ, ինչի մասին տնօրենությունն անկեղծորեն զգուշացնում է, քանի որ օդանավերի ռեակտիվ շարժիչների օդի հոսքի արագությունը կարող է հասնել ժամում 160 կիլոմետրի, սակայն շատերը սուր զգացողություններ վայելելու համար միտումնավոր անտեսում են այդ նախազգուշացումները։

2008 թվականի հոկտեմբերի 16-ին լողափը մեծապես տուժեց Օմար փոթորկից, որն ավերեց մի քանի սրճարաններ և այլ կառույցներ և Մահոն դարձրեց ամբողջովին քարքարոտ՝ քշելով ամբողջ ավազը։ Հետագայում ավազը նորից բերվեց այստեղ և լցվեց լողափում։

2009-2011 թվականներին Մահո լողափում հանգստացել է ավստրիացի լուսանկարիչ Յոզեֆ Հոֆլեները, որն այնտեղ արել է ցածր թռչող ինքնաթիռների սև-սպիտակ լուսանկարներ։ Այս աշխատանքները ներառվել են նրա «Ռեակտիվ օդանավ․ ստեղծագործությունների լիակատար ժողովածու» գրքում։

Պատկերասրահ

Նշումներ

Ծանոթագրություններ

Արտաքին հղումներ 
 Maho Beach Photo Gallery
 
  0:00:34
Սենթ Մարտեն